สกู๊ป :  ท่องเที่ยวเชิงสุขภาพที่น้ำแร่ระนอง
จ.ระนอง ถือเป็นเมืองแห่งธารน้ำแร่ โดยมีทรัพยากรทางธรรมชาติอุดมสมบูรณ์ มีแหล่งท่องเที่ยวทางธรรมชาติกระจายทุกพื้นที่  โดยเฉพาะน้ำแร่ธรรมชาติที่มีความโดดเด่นทางธรณีวิทยา ดังนั้น จ.ระนอง จึงเหมาะที่จะพัฒนาให้เป็นเมืองศูนย์กลางการท่องเที่ยวเชิงสุขภาพชั้นนำของไทย

ศูนย์ฟื้นฟูสุขภาพด้วยแพทย์ทางเลือก โรงพยาบาลระนอง เป็นศูนย์การแพทย์ทางเลือกด้วยธาราบำบัดโดยน้ำแร่ฝั่งอันดามัน เป็นการนำน้ำแร่ร้อนธรรมชาติมาใช้ประโยชน์ทางการแพทย์ เพื่อฟื้นฟูผู้ป่วยที่มีกล้ามเนื้ออ่อนแรง บำบัดรักษาโรคกระดูก เข่าเสื่อม  อาการปวดเมื่อย  รักษาโรคผิวหนัง รวมทั้งทำให้โลหิตหมุนเวียนได้ทั่วถึง

สำหรับการรักษาเป็นการฝึกการเคลื่อนไหวในสระธาราบำบัดน้ำแร่อย่างถูกวิธี โดยมีผู้เชี่ยวชาญดูแลผู้ป่วยอย่างใกล้ชิด  ซึ่งการใช้ประโยชน์จากน้ำแร่ร้อนธรรมชาติ เพื่อบำบัดและฟื้นฟูผู้ป่วยในอาการต่างๆ ได้ทั่วถึง จะเป็นการช่วยเพิ่มศักยภาพการท่องเที่ยวเชิงสุขภาพของจังหวัดระนอง 

ทั้งนี้ ศูนย์ฟื้นฟูสุขภาพด้วยแพทย์ทางเลือก โรงพยาบาลระนอง  จะสามารถรองรับผู้ใช้บริการทั้งใน จ.ระนอง  นักท่องเที่ยวทั้งชาวไทยและต่างประเทศ เพื่อรองรับยุทธศาสตร์การเป็นเมืองท่องเที่ยวเชิงสุขภาพได้เป็นอย่างดี